Mananeo a direlwa go tlhama ditiro
Mopalamente wa Boteti Botlhaba, Rre Sethomo Lelatisitswe a re mananeo a puso a diretswe gore Batswana ba kgone go tlhama ditiro le go tlhabolola matshelo a bone. Mopalamente o buile jalo fa a buisa phuthego ya kgotla kwa Mokubilo bosheng, a tlhalosa gore lenaneo la Ipelegeng ke tiro ya nakwana, ka jalo ba dirise mananeo a mangwe go dira dikgwebo. Rre Lelatisitswe o rotloeditse banni gore ba ikwadisetse ditlhopho, a tlhalosa gore ikwadiso e tlaa dirwa Lwetse a tlhola gangwe go tsena ka Ngwanatsele a le masome mararo le bongwe. A re ba dirise sebaka se ka jaana go sena ikwadiso ya tlaleletso. A re ba boloditse letsholo gore batho ba rotloediwe go ntshafatsa boOmang ka gore bontsi jwa bone bo fela monongwaga. Fa a amogela mopalamente, Kgosi Botshabelo Dijeng wa Mokubilo o tlhalositse fa ba sa robadiwe ke ditlou tse di ba senyetsang mo masimo. Kgosi Dijeng a re ditlou tse di isa maduo a temo tlase. Kgosi Dijeng on e gape a lela ka dikoloi tse di fetang ka lebelo le le kwa godimo mo motseng, a re ba sale ba kopile gore e tsenngwe difokotsa lebelo. Kgosi o ne gape a kgalemela mapolotiki a re ba ipapatse sentle e bile ba seka ba tsisa sepolotiki mo kgotleng. A re fa ba ka tswelela ba dira jalo o tlaa ba tseela dikgato. Modulasitilo wa komiti ya ditlhabololo tsa motse (VDC) Rre Gaorapelwe o ne a lebogela mananeo a Ipelegeng a re a tsweletse sentle a bo a kopa gore ba okelediwe dipalo tsa babereki ba Ipelegeng. O supile matshwenyego a tiego ya dituelo tsa Ipelegeng a re ba duelwe nako e le nngwe le bagodi Rre Gaborapelwe a re ba sale ba solofediwa katoloso ya kokelwana, a tlhalosa gore kwa sekoleng ga go na motshine o o romelang melaetsa, o o ntsifatsang dipampiri le mogala. Modulasitilo wa Karekatee Fencing Cluster, Mme Boitshwarelo Masole a re ba ne ba solofetse gore ba tlaa lema temo e e nang le dipoelo ka ba na le terata e e nonofileng, a tlholosa gore ditlou di phutlhamisitse maikaelelo a bone ka go kgaola terata. Mme Masole a re phimolo keledi ya tshenyo ya ditlou e ba baya ka fa mosing ka jaana seelo sa yone se le kwa tlase thata fa a lebile dithwatlhwa tsa terata. O ne gape a re ba sale ba solofeditswe gore kokelwana ya bone e tlaa bereka bosigo le motshegare nako kgolo ke eno. Mme Bakhwi Bakwali a re ba tshela ka temo jaanong ditlou di phutlhamisa maiteko a bone, a tlatsa ka go re gape ba lephata la diphologolo ba tsaya sebaka go ba phimola keledi. Mme Bakwali a re mapodisi a Mokubilo ga ba a sireletsega ka gore ga ba na matlo ba hirisitse mo motseng. A re seemo se se dira gore bangwe ba tshabe go bula fa batho ba tla go bega bosigo. Mme Boitumelo Banona ene o tlhalositse fa mapodisi ba sena madirelo, diofisi a re ntlwana e ba direla mo go yone ga e na motlakase, ntlo e e tshegeletsang babelaelwa ga e na lebati. Mme Banona o ne gape a botsa mopalmente gore kokelo ya Letlhakane e simolola go agwa leng, a tlhalosa gore se se teng gompieno ke bohutsana fela. Mopalamente o ne a ba solofetsa gore matshwenyego a bone a a sa arajwang o tlaa a isa kwa go ba ba lebaneng, a tlhalosa gore go santse go dirwa mealo ya kago ya kokelo. Rre Lelatisitswe a re kgang ya dithendara go rotloediwa gore di dire ke beng ba motse fa ele tse dibafitile ke gone go ka tswelwang ko ntle. BOKHUTLO